## Rješenje kojim se trgovačkom društvu Cesta-Varaždin, Varaždin, odobrava prospekt o izdavanju 20.580 redovnih dionica na ime, privatnom ponudom

### NN 62/2008 (30.5.2008.), Rješenje kojim se trgovačkom društvu Cesta-Varaždin, Varaždin, odobrava prospekt o izdavanju 20.580 redovnih dionica na ime, privatnom ponudom

# HRVATSKA AGENCIJA ZA NADZOR FINANCIJSKIH USLUGA

**2116**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«,
br. 140/05) te članka 22. stavak 4. Zakona o tržištu vrijednosnih papira
(»Narodne novine« br. 84/02, 138/06), temeljem zahtjeva društva Cesta-Varaždin,
Varaždin, Međimurska 26, za odobrenje prospekta o izdavanju dionica privatnom
ponudom, Uprava Hrvatske agencije za nadzor financijskih usluga je na sjednici
održanoj dana 23. svibnja 2008. godine, donijela

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu Cesta-Varaždin, Varaždin, Međimurska 26, odobrava se
prospekt o izdavanju 20.580 redovnih dionica na ime, privatnom ponudom, ukupne
vrijednosti 51.450.000,00 kuna, pojedinačne nominalne vrijednosti 2.500,00 kuna
po dionici.
2. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Cesta-Varaždin, Varaždin, Međimurska 26 (u daljnjem tekstu:
Izdavatelj), podnijelo je Hrvatskoj agenciji za nadzor financijskih usluga (u
daljnjem tekstu: Agencija), dana 13. veljače 2008. godine, zahtjev za odobrenje
prospekta o izdavanju redovnih dionica privatnom ponudom i dokumentaciju,
sukladno Zakonu o tržištu vrijednosnih papira (»Narodne novine« br. 84/02,
138/06, u daljnjem tekstu: ZTVP) i Pravilniku o sadržaju zahtjeva i prilozima za
odobrenje prospekta i skraćenom prospektu (»Narodne novine« broj 118/03, u
daljnjem tekstu: Pravilnik), a dana 7. ožujka, 30. travnja i 16. svibnja 2008.
godine zatražene izmjene i dopune prospekta i dokumentacije.
II. U provedenom postupku je utvrđeno da je Glavna skupština Izdavatelja, dana
17. prosinca 2007. godine donijela Odluku o povećanju temeljnog kapitala i
izdavanju dionica privatnom ponudom (u daljnjem tekstu: Odluka Izdavatelja).
Sukladno Odluci Izdavatelja, temeljni kapital Izdavatelja povećat će se sa
iznosa od 29.000.000,00 kuna za iznos od 51.450.000,00 kuna na iznos od
80.450.000,00 kuna, izdavanjem 20.580 redovnih dionica na ime, nominalne
vrijednosti 2.500,00 kuna po dionici, privatnom ponudom, uplatom u novcu.
Pravo na upis i uplatu dionica predmetnog izdanja, pripada dioničarima
Izdavatelja upisanim u depozitorij Središnje depozitarne agencije na dan
donošenja Odluke Izdavatelja, razmjerno njihovom udjelu u temeljnom kapitalu
Izdavatelja.
Upis i uplata dionica predmetnog izdanja, sukladno Odluci Izdavatelja provest će
se u roku od 30 (trideset) dana od dana konačnosti rješenja Agencije o odobrenju
prospekta.
Odobreni prospekt o izdavanju dionica privatnom ponudom, dostavit će se
dioničarima Izdavatelja u roku od 5 (pet) dana od dana konačnosti rješenja
Agencije o odobrenju predmetnog prospekta.
Upis dionica izvršit će se u dva kruga.
U prvom krugu svaki dioničar ima pravo upisati onaj dio novih dionica koji
odgovara njegovu udjelu u temeljnom kapitalu Izdavatelja. Pri tome dioničar mora
naznačiti u upisnici želi li sudjelovati u drugom krugu. Prvi krug za upis
dionica predmetnog izdanja traje 14 (četrnaest) dana od dana primitka prospekta.
Pravo na upis dionica predmetnog izdanja u drugom krugu, imaju samo oni
dioničari koji su u prvom krugu u upisnici naznačili da žele sudjelovati i u
drugom krugu. U drugom krugu dioničarima koji su za to iskazali interes u prvom
krugu, izravno će se rasporediti dionice koje nisu upisane u prvom krugu,
razmjerno njihovom udjelu u temeljnom kapitalu Izdavatelja, uvećanom za broj
upisanih dionica u prvom krugu.
Predmetno izdanje dionica smatrat će se uspješnim ukoliko u navedenom roku za
upis i uplatu dionica bude upisano i uplaćeno 90 % dionica koje se namjeravaju
izdati.
III. Nadalje, utvrđeno je da je Izdavatelj uplatio naknadu i administrativnu
pristojbu sukladno odredbi članka 4. stavak 2. točka 1. Pravilnika o vrsti i
visini naknada i administrativnih pristojbi Hrvatske agencije za nadzor
financijskih usluga (»Narodne novine« br. 45/06, 11/07).
IV. Ocjenjujući utvrđeno činjenično stanje, Agencija je utvrdila da su zahtjevu
za odobrenje prospekta o izdavanju redovnih dionica Izdavatelja privatnom
ponudom, priloženi svi prilozi propisani Zakonom i Pravilnikom te da podneseni
prospekt sadrži sve podatke u skladu s odredbom članka 21. i 26. stavak 2. ZTVP-a.
Slijedom navedenog, ispunjeni su uvjeti za odobrenje podnesenog prospekta te je,
sukladno odredbi članka 22. stavka 4. Zakona, riješeno kao u točki 1. izreke.
V. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/08-11/04
Urbroj: 326-111/08-8
Zagreb, 23. svibnja 2008.

Zamjenik
predsjednika Uprave
**Ivo Šulenta**, v. r.

Rješenje, NN 62/2008-2116
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)